Pioneeriteenistus

**Pioneeriteenistus** (ka **pioneerivägi**; varasem venemõjuline ka insenerivägi) on maaväe tehniline lahingutoetusrelvaliik (väeliik). Pioneeriüksuste ülesanded on lahingutegevuse pioneerialane toetamine ja keerukamate välikindlustustööde tegemine, mis nõuavad eriettevalmistust või erivarustust. 

## Pioneeriüksuste ülesanded
Pioneeriväe peamised ülesanded lahingtegevuse käigus on vastaste liikuvuse pärssimine ning enda vägede kaitse parandamine ja mobiilsuse suurendamine. Samuti on pioneeriüksuste vastutusalas ka vägede üleelamistingimuste parandamine lahinguvõime säilitamiseks ning kaitse massihävitusrelvade (tuuma-, bioloogiliste ja keemiarelvade) mõju eest.

Pioneeriüksuste tegevused võib kategoriseerida järgmiselt:
### Mobiilsuse suurendamine
Pioneerivägede üks olulisemaid ülesandeid on enda üksuste mobiilsuse suurendamine. Peamiselt tehakse seda nii looduslikke kui ka vastase seatud takistusi eemaldades. Nendeks takistused võivad olla miinid, tankitõrjekaevikud, okastraat, betoonist ja metallist kaitseehitised. Mobiilsust on võimalik suurendada ka rajades teid, mõni mehhaniseeritud üksus on võimeline rajama ka sildu. Samuti saab mobiilsuse suurendamise alla lugeda ka lennuväljade ja sadamate ehitamise või modifitseerimise, mis tagab vägede kiirema ja sujuvama liikumise. Mobiilsust saab suurendada ka puhastades teid, eemaldades sealt näiteks langenud puid või vastase seatud takistusi.
### Vastase mobiilsuse vähendamine
Samuti on pioneeride ülesanne vaenlase liikuvuse pärssimine. Õhitakse sildu, blokeeritakse teid, paigaldatakse erinevaid pioneeritõkkeid. Tõkked on vastase liikumisteedele rajatavad tehistakistused ja ehitised, mille eesmärk on tekitada vastasele kaotusi, peatada või aeglustada tema liikumist või sundida neid liikuma paigaldanud poolele soovitavas suunas.

Eristatakse lõhke- ja mittelõhkevaid tõkkeid, muld-, muldbetoon-, betoon-, metall, traat- ja teisi tõkkeid. Võimalik on püünismiinide kasutamine, kuid nende kasutus on kaasaegses sõjapidamises keelatud. Vastase mobiilsuse vähendamine on eriti oluline taganedes, kuna taganeja tark tegutsemine võib võtta pealetungijalt initsiatiivi.
### Lõhkeained
Miiniväljade ehitamine, hooldamine ja lõhkumine. Miinide ja teiste lõhkeseadeldiste neutraliseerimine ning õhkimine.
### Rünnaktegevused
Pioneeriüksused võivad osaleda ka aktiivses ründetegevuses. Nad aitavad lõhkuda vastase kaitseehitise, neid näiteks õhkides või buldooseriga maha sõites. 
### Kaitseehitised
Pioneerid ehitavad ka kaitseehitisi oma sõjaväelaste jaoks. Nendeks võivad olla:
* Kindlustised
* Valvepostid
* Tarad
* Kaitseehitised massihävitusrelvade (tuuma-, bioloogilised ja keemiarelvad) vastu

### Sõdurite elamistingimuste parandamine
Pioneerid tegelevad väljaspool otseseid sõjakontakte üksuste elamistingimuste parandamise ja elamistaristu rajamisega. Kindlustiste ehitamine ning sõjaväelaste elamustingimuste parandamine on kohati väga tihedalt seotud. Ehitised on:
* majutuspunkrid
* haiglad

## Pioneeride kasutatavad vahendid
Pioneerid kasutavad väga palju erinevaid töövahendeid ja sõidukeid, millest suur osa on kasutuses ka tsiviilkäibes, osa (enamjaolt erinevad sõidukid) on ka militaarspetsiifilised.
### Tööriistad
Palju kasutatakse tavalisi tööriistu: haamrid, vasarad, kruvikeerajad, saed, peitlid, höövlid, rasplid, erinevad mõõteriistad, labidad. Samuti mootoriga töövahendid: mootorsaed, trellid, ketaslõikurid, elektrigeneraatorid. Erinevus rahuajal ehitussektoris kasutatavate vahenditega on väga väike, tihti olematu.
### Sõidukid

Lisaks spetsiaalsetele militaarsõidukitele on pioneeride kasutuses hulgaliselt ka tavalisi töömasinaid. Kasutatakse ekskavaatoreid, laadureid, traktoreid, buldoosereid, veoautosid, tõstukeid jms.

Neil on küll väikesed modifikatsioonid, kuid mis on väga sarnasena kasutuses ka tsiviilvaldkondades.

## Vaata ka
*Pioneeripataljon (Eesti kaitsevägi)
*Pioneerirühm